Ilkka erehtyi tuomaan auton USA:sta – Tulli ja Trafi pakottivat erikoiseen episodiin, päälle lätkäistiin vielä varmasti reilut päästölukemat

Verohelpotettujen muuttoautojen tuontiaika päättyy ensi vuoden lopulla. Aikarajaa ehti hyödyntää myös Ilkka Pihlaskari – ja törmäsi samalla todellisiin viranomaiserikoisuuksiin.

Ilkka Pihlaskarin Buick on nyt Suomen kilvissä. Halvaksi ja helpoksi se ei kuitenkaan tullut.­

Vuonna 1967 Yhdysvaltoihin työn perässä muuttanut Ilkka Pihlaskari pöllämystyi muutettuaan takaisin Suomeen. Tällä kertaa ei kuitenkaan kyse ollut verohelpotuksen ajallisista vaatimuksista, vaan jostain ihan muusta.

Viime kesänä Pihlaskari myi vaimonsa kanssa Amerikan kodin, ja muutti takaisin kotimaahansa. Muuttoautona mukana tuli Buick Encore 1.4 Turbo, joka tunnetaan Suomessa Opel Mokkana. Kyseessä on täsmälleen sama automalli, moottoria ja vaihteistoa myöden – toinen on vain varustettu Buickin logoilla, toinen Opelin. Tästä alkoi varsin erikoinen episodi.

Pihlaskarit olivat viettäneet yli 72 päivää Suomessa edellisenä vuonna, joten muuttoauton veroalennuspykälä ei täyttynyt. Veroja tuli maksettavaksi hieman vajaat 7000 euroa, mikä vastaa sinänsä hyvin varustetun Opel Mokkan veroja Suomessa.

– Marssin verojen maksun jälkeen Lahdessa viemään autoa katsastukseen. Auton kanssa painittiin siellä noin tunnin verran, jonka jälkeen minut kutsuttiin sisälle. Katsastusmiehet sanoivat että jos auto olisi hyväksytty muuttoautona, niin ei olisi mitään ongelmaa sen katsastamisessa, mutta nyt autoon pitäisi vaihtaa etuvalot, Ilkka Pihlaskari sanoo.

– Kävin Länsiautossa kysymässä valojen hintaa, ja uudet umpiot olisivat maksaneet vähintään 2800 euroa, jos siis olisi selvitty pelkillä umpioiden vaihdoilla, Pihlaskari päivittelee.

Liikkeessä neuvottiin anomaan poikkeuslupaa Yhdysvalloissa myytävän Buickin alkuperäisten etuvalojen käyttämiseen.

– Minulle kerrottiin, että poikkeuslupapäätös maksaa 380 euroa, menee se läpi tai ei. Maksoin sen kuitenkin ja jäin odottamaan päätöksen käsittelyä. Autoverovalitukseni Tullissa viivästyi samaan aikaan. Sieltä kerrottiin, että käsittely vie ainakin pari kuukautta, sillä valituksia on jonossa noin 16 000 kappaletta, Pihlaskari sanoo.

Hulluksi Trafin vaatimuksen poikkeusluvan hakemisesta tekee se, että muuttoautoksi hyväksytty Buick Encore menisi sukkana läpi jenkkimallin ajovaloilla ilman muutoksia, mutta normaalisti verotettu tuontiauto ei.

Osastopäällikkö Toni Pallaspuro Trafilta kertoo, että valovaatimukset yksittäin maahantuoduille autoille ovat niin yksinkertaiset, ettei mainitunlaisia kuluja pitäisi syntyä vaikka poikkeuslupaa ei saisikaan.

– Toki poikkeuksiakin on merkistä, mallista ja toteutuksesta riippuen, Pallaspuro sanoo.

Muuttoautoja koskevien helpotusten tausta Pallaspuron mukaan on, että olisi ”kohtuutonta edellyttää yksittäiseltä kansalaiselta, joka tuo ajoneuvonsa muuton yhteydessä, ajoneuvon muuttamista suomalaisten vaatimusten mukaiseksi”.

– Yksi merkittävä peruste poikkeusten käyttöön on ollut, että muuttoautojen lukumäärä on jatkuvasti ollut varsin vähäinen, eli vaikutus liikenneturvallisuuteen, ympäristönsuojeluun tai markkinoiden toimivuuteen on jäänyt vähäiseksi, Pallaspuro sanoo.

Kaikkia poikkeuksia ei ole kuitenkaan Pallaspuron mukaan voitu laajentaa koskemaan kaikkia maahantuotuja autoja, sillä se johtaisi helposti EU-vaatimusten kiertämiseen ja laajassa mittakaavassa sitä kautta vaikuttaisi liikenneturvallisuuteen, ympäristönsuojeluun tai markkinoiden toimivuuteen.

Päästöt +28% - sama auto

Vielä erikoisempi on Pihlaskarin autolle Suomessa päätetty hiilidioksidipäästömäärä. Suomessa myynnissä olevan 1,4-litraisen, automaattivaihteistolla varustetun Opel Mokkan hiilidioksidipäästöiksi ilmoitetaan 144 grammaa, ja Buick Encore on siis teknisesti identtinen sen kanssa.

– Katsastuskonttorilta ilmoitettiin, ettei heidän tiedostoistaan löydy Buick Encorea ollenkaan, joten konttori konsultoi Trafia auton päästöihin liittyen. Nämä kaksi tahoa päätyivät siihen että Buick Encoren hiilidioksidipäästöt ovat 200 grammaa kilometriltä, Pihlaskari ihmettelee.

Toni Pallaspuro Trafilta sanoo, että Co2-arvon määräytymiseen tässä tapauksessa on mahdotonta ottaa kantaa tutustumatta tapaukseen yksityiskohtaisesti.

– Vastaavaan EU-markkinoille tarkoitettuun laitteeseen ei voi suoraan verrata, sillä CO2-tasot eivät todennäköisesti optimointisyistä ole samat vaikka moottori ja auto muutoin olisivat lähes samanlaiset. Samaan autoon voi myös olla useita eri moottoriversioita, joiden markkinointinimi on kuitenkin sama, Pallaspuro sanoo.

Opel ilmoittaa 1,4-litraisen Mokkan suurimmaksi tehoksi 140 hevosvoimaa, Buick vastaavalle Encorelle 138 hevosvoimaa.

Pallaspuron mukaan Liikenne- ja viestintäministeriön autoasetuksen mukaan Co2-tieto määritellään nykyään EU-vaatimusten mukaisen päästötestin yhteydessä tai jos sitä ei ole edellytetty tehtäväksi, sovelletaan EU-asetuksessa olevaa laskukaavaa. Siinä Co2-arvo saadaan laskemalla ajoneuvon massa sekä moottorin enimmäisteho käyttäen tiettyjä kertoimia.

Nyt Pihlaskarin auton laskennallinen hiilidioksidipäästö on 200 grammaa, kun Opelina sama auto päästäisi 144 grammaa. Tämän korkeamman päästön mukaan Buick-kuski maksaa myös muun muassa vuotuiset ajoneuvoverot.